《五老峰》
宋代·孔武仲

峻叠起青峰，森然五老翁。
云将色共古，天与寿无穷。
突兀巅崖峭，骈罗面势雄。
三光同孕育，四岳是儿童。
杰立层霄际，曾经坏劫中。
梦龄应可锡，图写献尧宫。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。